PTT ตั้งเป้าขยายผลิตภัณฑ์น้ำมันหล่อลื่นสู่การแข่งขันในระดับสากล
PTT ชูสโลแกนน้ำมันหล่อลื่น "The Moving Innovation" ตั้งเป้าขยายธุรกิจสู่การแข่งขันในระดับสากล 
19 พ.ย. 2558

นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT เปิดเผยว่า บริษัทได้แถลงวิสัยทัศน์และทิศทางการดำเนินธุรกิจหล่อลื่น ปตท.ในอีก 5 ปีข้างหน้า พร้อมเปิดตัวบรรจุภัณฑ์โฉมใหม่ที่ออกแบบให้ล้ำสมัย สะดวกต่อการใช้งาน ดีต่อทั้งผู้บริโภคและสิ่งแวดล้อม
“แม้ว่าผลิตภัณฑ์น้ำมันหล่อลื่น ปตท. จะมีส่วนแบ่งทางการตลาดในประเทศเป็นอันดับ 1 อย่างต่อเนื่องมาถึง 7 ปี รวมทั้งยังมีจำหน่ายแล้วใน 33 ประเทศทั่วโลก แต่เพื่อให้แบรนด์ ปตท. ยังคงเป็นอันดับ 1 ในใจของผู้บริโภค ปตท. จึงตั้งเป้าหมายพัฒนาแบรนด์หล่อลื่น ผ่านนวัตกรรมใหม่ในด้านต่างๆ เพื่อให้พร้อมกับการขยายธุรกิจสู่การแข่งขันในระดับสากล ภายใต้สโลแกน The Moving Innovation และกลยุทธ์การตลาด NEXT…Forward”
โดยบริษัทกำหนดกลยุทธ์ตลาดต่างประเทศที่ชัดเจน นำเทคโนโลยีขั้นสูงมาพัฒนาผลิตภัณฑ์ กระบวนการผลิตควบคู่กับการบริการที่ตอบสนองความต้องการของลูกค้าได้ดียิ่งขึ้น (Customer Centric) ผ่านช่องทางและรูปแบบการให้บริการที่หลากหลาย เช่น ศูนย์บริการรถยนต์ Fit Auto และบริการด้านเทคนิค PTT Lube Solution เพื่อให้ลูกค้ากลุ่มยานยนต์และกลุ่มอุตสาหกรรม ได้รับสินค้าและบริการที่คุ้มค่า ตรงความต้องการและเกิดประสิทธิภาพในการใช้งานสูงสุด
รวมถึงการพัฒนานวัตกรรมผลิตภัณฑ์น้ำมันหล่อลื่นสูตรต่างๆ เพื่อให้ทันกับเทคโนโลยีใหม่ๆ ที่เปลี่ยนแปลงตลอดเวลา ทั้งหมดนี้เพื่อให้ผู้บริโภคชาวไทยและทั่วโลกได้ใช้ผลิตภัณฑ์น้ำมันหล่อลื่นที่มีคุณภาพสูง ได้ตามมาตรฐานสากลในราคาที่เหมาะสมและทุกคนสัมผัสได้
สำหรับบรรจุภัณฑ์น้ำมันหล่อลื่น ปตท. โฉมใหม่ ซึ่งดูทันสมัย ข้อมูลผลิตภัณฑ์ชัดเจน จะช่วยให้ผู้บริโภคสามารถเลือกและใช้งานได้สะดวกขึ้น ที่สำคัญยังลดปริมาณการใช้เม็ดพลาสติกลงได้ 8-12% หรือ 300,000 กิโลกรัมต่อปี ซึ่งจะช่วยลดการปล่อยก๊าซคาร์บอนไดออกไซด์ลงได้ 480,000 กิโลกรัมต่อปี เพิ่มความสะดวกสบายในการใช้งานให้แก่ผู้บริโภค ลดการใช้พลังงานในการขนส่งแล้ว ยังส่งผลดีต่อสิ่งแวดล้อมโดยรวม